Guwahati :  गुवाहाटि मेडिकेल कलेज आरो देहा फाहामसालि लांगोना सेराव थांखि गैयै मथर गारिफोरनि दोन्थ'नाय नि जाहोनाव लामायरि मुखुम जाथाया नोगोरनि मोनसे साननो गोनां खालामदों । हादोरसानि मोनफ्रोम जायगानिफ्रायनो सा जौसेजोनसोआ देहा फाहामथायनि थाखाय आरो बेराम नायजानो फैयो । जायनि थाखाय बे मोनसे सोमोनांथावना जाथाय जादों जाय जायगाफोरा गोनांथि बेफोर जायगाफोराव जेबो थांखि गैयै गारिफोरनि बुंफबनायाव लामा हान्थामेलानि सामलायनो गोनां जाना फैदों । गुवाहाटि मेडिकेल कलेज आरो देहा फाहामसालि लांगोना सेराव रोखायै गारि लाखिना दोननो नांआ अदेबानि ' न पर्किं ' लिरनाय थासेआवबो इ - रिक्सा आरो गोबां टाटा मेजिक गारिफोरा बुंफबनानै थायो । फारब्रैयारि गारि खारग्रा फोरनि थाखाय लामा होनाय दं , बेखौ रोखायै खालामना होखादों जायनि थाखाय बेफोरजों बेरामि रोगाग्रा एम्बुलेन्च गारिआल' हाबगोन । फारब्रैयारि लामानि गेजेराव जेराव भाङाघर गुवाहाटि मेडिकेल कलेज आरो देहा फाहामसालिनि खामानि नि थाखाय खालाम जादोंमोन । नाथाय दा नुनो मोननाय जादों बेफोर लामाफोराव इ - रिक्सा आरो गोबां टाटा मेजिक गारिफोरा हाबनाय लामाफोरखौ होथेना लाखिदों आरो बेराम रोगानाय एम्बुलेन्च गारिफोरखौ हाबनायाव गोबां जेंना सोमजिहोदों । ट्राफिक पुलिस फोरा गावनो नुदों जायनि थाखाय ट्राफिक मिरुनि गेजेरजों माबादि हान्थामेलाफोरनि खालिपारा , गनेसगुरि आरो जि . एम . चि . हेदस हिलस फोराव थाबाथा अदेबानि जाम जायो । बबेखानि ट्राफिक पुलिसनि ट्राफिक मिरु सामलायनायनि सिंआव , मोनसे गोबां अन्जिमानि इ - रिक्सा आरो गोबां टाटा मेजिक गारिफोरा ट्राफिक पुलिसफोरनि नोजोरावनो लाखिना दोन्दों , बेफोरखौ नुनानैबो अदेबानि मानिनांगौ आयेनफोरखौ मानिआलासिनो जेराव मेराव गारिफोरनि लाखिथुमनाया सोलिबाय थादों , बबेखानि ट्राफिक पुलिस थासेआवबो बेफोर बादि जानो हमदों , जायनि थाखाय ट्राफिकआ जुक्टि गैया जाबायानामा ? ट्राफिक पुलिस आरो इ - रिक्सा आरो टाटा मेजिक गारिफोरनि सालायगिरिफोरनि गेजेराव माबा मोनसे मोन्थिहोयि बाथ्रा दंज्लायो जानो हागौ , जायनि थाखाय बेराम रोगाग्रा एम्बुलेन्च गारिआ लांगोना खाथिआव हर्न होनांगौ जायो । ट्राफिक पुलिसा नुनानैबो नुयिबादि खाना जानाय बादि थायो । बे बादि थासारिनि जेंनाया बोसोर मोनब्रैसोनिफ्रायनो सोलिबाय थादों , दासिमबो बेफोरो सोलायजानाय महराव फैयाखै " होनना जायगिनो सासे सुबुंआ बुङो । जेब्ला सेन्टिनेला डि . चि . पि ट्राफिक प्रसान्ट साइकियानिसिम बे दुखु नांथाव थासारिनि सोमोन्दै सोंथि दैखांदों " जों सानफ्रोमबो गुवाहाटि मेडिकेल कलेज आरो देहा फाहामसालि लांगोना सेरनि लामाफोरखौ ट्राफिकनि गेजेरजों सामलायनो नाजायो । जुदि बेफोरनि नोजोरथिजों रायथिफोर फैयोब्ला जों बेफोर जाथायनि सायाव समान्थि खालामगोन आरो बेरामिफोरनि रैखाथिनि थाखाय बेनि हेंथायै खामानि मावगोन । जों थारैनो डि . टि . अ जों इ - रिकस्वा आरो टाटा मेजिक गारिफोरनि थाखाय लाइचान्स बानायनाय आरो सिग्रोमनायनि खामानिफोरखौ मावनो थाखाय सावरायज्लायनाय जाबाय " होनना फिननाय होयो ।   
गुवाहाटि मेडिकेल कलेज आरो देहा फाहामसालि लांगोना सेराव थांखि गैयै मथर गारिफोरनि दोन्थ'नाय